Probleme cu bugetul Primăriei Chișinău. CNA a deschis o anchetă
- Nicolae Comănescu
- 5 martie 2024, 20:24
Centrul Național Anticorupție (CNA) a demarat o anchetă pentru a verifica în ce condiții a fost aprobat bugetul Primăriei Chișinău în acest an.
La Primăria orașului Chișinău sunt probleme din cauza banilor. Bugetul pentru acest an ar fi fost aprobat cu o serie de neregularități.
Centrul Naţional Anticorupţie a demarat un proces contravenţional pe acest caz, pentru a identifica responsabilii din cadrul Primăriei care au emis dispoziţia.
Primăria din Chișinău, vizată de o anchetă a CNA
Decizia a fost luată după ce fracţiunea PAS din Consiliul Municipal Chişinău a făcut un denunţ la Procuratura Generală şi CNA şi a cerut să fie investigat modul de elaborare a bugetului. Potrivit fracţiunii politice PAS, au fost identificate mai multe încălcări ale legislaţiei privind finanţele publice şi s-a solicitat tragerea la răspundere a persoanelor vinovate din cadrul Primăriei capitalei Republicii Moldova, după cum informează tvrmoldova.md.
Primăria Chișinău a împrumutat aproape 1,5 miliarde de lei moldovenești în cei patru ani de mandat ai lui Ion Ceban, acuză o investigație a TV8.
Numai în 2024, instituția va avea de plătit creditorilor aproape 800 de milioane de lei.
Suma este de patru ori mai mare față de cea din anul 2019, când Ion Ceban a preluat conducerea primăriei Chișinău, mai arată TV8.
Pe deasupra, experții în administrare publică avertizează că aceste credite au fost luate cu dobâbzi foarte mari, de la bănci comerciale.
La cât ajunge totalul împrumuturilor
Totalul împrumuturilor luate în timpul mandatului lui Ion Ceban la Primăria municipiului Chișinău se ridică la circa 1,5 miliarde de lei moldovenești (circa 77 de milioane de euro - n. red.).
Gradul de îndatorare al primărie din Chișinău a crescut, astfel, cu aproape 100% față de perioada anterioară preluării mandatului de primar de către Ion Ceban.
"Creditele externe sunt încă din perioada mandatelor precedente. De exemplu, 60 milioane de euro (1,2 miliarde de lei), pe care le achităm pentru proiectele pe care le-a desfășurat guvernarea precedentă la primăria municipiului Chișinău. Și da, ele constituie o pondere de peste 60% din valoarea împrumuturilor pe care noi le întoarcem. Avem obligația să le întoarcem", a declarat primarul din Chișinău, Ion Ceban.